ROZHODNUTIE KOMISIE
z 22. decembra 2009,
ktorým sa Bulharsko oprávňuje používať štatistické údaje za skoršie roky ako predposledný rok a určité približné odhady na výpočet základu vlastných zdrojov DPH
[oznámené pod číslom K(2009) 10413]
(Iba bulharské znenie je autentické)
(2010/4/EÚ, Euratom)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na Zmluvu o založení Európskeho spoločenstva pre atómovú energiu,
so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 4 ods. 4 a článok 6 ods. 3,
po konzultácii s Poradným výborom pre vlastné zdroje,
keďže:
(1)
Bulharsko požiadalo Komisiu o oprávnenie používať národné účty za skoršie roky ako predposledný rok a približné odhady na výpočet základu vlastných zdrojov DPH v prípade transakcií uvedených v bode 10 časti B prílohy X k smernici Rady 2006/112/ES z 28. novembra 2006 o spoločnom systéme dane z pridanej hodnoty (2).
(2)
Na účely rozpisu transakcií podľa štatistickej kategórie uvedenej v článku 4 ods. 4 nariadenia (EHS, Euratom) č. 1553/89 Bulharsko nie je schopné použiť národné účty týkajúce sa predposledného roka pred rozpočtovým rokom, za ktorý sa má vypočítať základ zdrojov DPH. Bulharsku by sa preto malo povoliť použitie národných účtov za skoršie roky ako predposledný rok.
(3)
Bulharsko je oprávnené oslobodzovať jednu kategóriu transakcií (medzinárodná preprava osôb), ako sa uvádza v časti B prílohy X k smernici 2006/112/ES na základe odseku 1 časti 6 (Dane) v prílohe VI k Aktu o pristúpení Bulharskej republiky do Európskej únie (3). Tieto transakcie by sa mali zohľadniť pri stanovení základu vlastných zdrojov DPH.
(4)
Bulharsko nie je schopné presne vypočítať základ vlastných zdrojov DPH pre transakcie uvedené v bode 10 časti B prílohy X k smernici 2006/112/ES. Administratívna záťaž spojená s takýmto výpočtom by bola zrejme neopodstatnená vzhľadom na vplyv týchto transakcií na celkový základ vlastných zdrojov DPH Bulharska. Pre túto kategóriu transakcií je Bulharsko schopné uskutočniť výpočet použitím približných odhadov. V súlade s článkom 6 ods. 3 druhou zarážkou nariadenia (EHS, Euratom) č. 1553/89 by sa preto Bulharsku malo povoliť vypočítať základ DPH použitím približných odhadov.
(5)
Z dôvodov transparentnosti a právnej istoty je potrebné platnosť tohto oprávnenia časovo obmedziť,
PRIJALA TOTO ROZHODNUTIE:
Článok 1
Na účely rozpisu sadzby uvedeného v článku 4 ods. 4 nariadenia (EHS, Euratom) č. 1553/89 sa Bulharsku povoľuje od 1. januára 2009 použiť údaje získané z národných účtov týkajúcich dvoch alebo troch predposledných rokov pred rozpočtovým rokom, za ktorý je potrebné vypočítať základ zdrojov DPH.
Článok 2
Na účely výpočtu základu vlastných zdrojov DPH od 1. januára 2009 sa Bulharsko oprávňuje použiť približné odhady, pokiaľ ide o medzinárodnú prepravu osôb, ako sa uvádza v časti B prílohy X k smernici 2006/112/ES.
Článok 3
Toto rozhodnutie sa uplatňuje od 1. januára 2009 do 31. decembra 2013.
Článok 4
Toto rozhodnutie je určené Bulharskej republike.
V Bruseli 22. decembra 2009